पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर/महू। तेलीखेड़ा से रविवार सुबह लापता हुई आर्मी स्कूल की 11वीं की छात्रा का शव शाम को मंडलेश्वर में मिला। छात्रा की हत्या गला रेतकर की गई है। पीएम रिपोर्ट में उसके गर्भवती होने की पुष्टि हुई है। सोमवार शाम को महू में छात्रा का अंतिम संस्कार किया गया।
आर्मी स्कूल की छात्रा रुचि (परिवर्तित नाम) रोजाना मां के साथ मॉर्निंग वॉक के लिए जाती थी। रविवार सुबह मां की तबीयत खराब होने से वह अकेली ही चली गईं। जब दोपहर तक वह वापस नहीं लौटी तो मां ने सोचा कि मामा के यहां रुक गई होगी। शाम तक नहीं लौटने पर उसने अपनी भाभी को फोन लगाकर रुचि के बारे में पूछा। वहां से भी जवाब नहीं मिला तो उसके होश उड़ गए। शाम को महू थाने में रुचि की गुमशुदगी दर्ज कराई गई।
इस बीच रविवार शाम को छात्रा का शव मंडलेश्वर में नर्मदा किनारे एक ईंट भट्टे पर मिला। सोमवार सुबह छात्रा के मामा को मंडलेश्वर में एक लड़की का शव मिलने की खबर मिली। मामा कुछ लोगों को लेकर मंडलेश्वर पहुंचे। वहां उन्होंने शव की शिनाख्त रुचि के रूप में की। इसके बाद पोस्टमॉर्टम किया गया। पीएम करने वाले डॉ. राजेश (मंडलेश्वर) के मुताबिक लड़की गर्भवती थी।
काला शर्ट पहने युवक के साथ देखा था
भट्टा संचालक मुकेश प्रजापत ने अपने भट्टे पर लड़की का शव मिलने की सूचना पुलिस को दी थी। संचालक ने बताया रविवार दोपहर तक सभी भट्टे पर थे। बाद में भोजन करने गए। शाम पांच बजे बाद लौटे तो लड़की की लाश दिखाई दी। कुछ लोगों ने बताया कि जिस लड़की का शव मिला है, उसे एक लंबे कद का काला शर्ट पहने युवक के साथ घूमते देखा गया था।
हत्या की खबर मिली, पर कोई नहीं आया घर
रुचि की हत्या की खबर लगने के बाद भी कोई परिचित उसके घर नहीं पहुंचे। कारण यह था कि मां को पता लगेगा तो वह सहन नहीं कर पाएगी। किसी को कुछ समझ नहीं आ रहा था कि मां को कैसे बताएं कि रुचि अब उनके बीच नहीं रही। इस बीच मां चिल्लाती रही कि मेरी बेटी को कब लाओगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn